Skakel dit 'n slag af | Netwerk24
Deur Stephan Joubert 16 Oktober 2019 00:00
Digitale afstand is die nuwe veilige afstand tussen mense, ook hier in Suid-Afrika. 'n Plaaslike studie in 2018 het bevind dat 28,6 miljoen mense op 'n gereelde grondslag aktief is op sosialemediaplatforms. 78% van mense doen dit via hul selfone. Oogkontak het nou plek gemaak vir selfoonkontak. Praat is ingeruil vir teksboodskappe. Aflyn is ingeruil vir aanlyn.
Die internet beloof dat niemand ooit alleen sal wees nie. Tog is mense alleen, want die groot belofte van digitale media dat ons lewe altyd vol vriende sal wees, het nie waar geword nie. Meer as ooit skree almal na omgee en aanvaarding.
Die Here het ons gemaak vir verhoudings, maar nou is ons "home alone" op die internet. Die meeste van hierdie digitale vriende is fopvriende. Hul likes en digitale kommentaar is vlietende momente voordat hulle weer iets anders like. Die Here roep ons tot regte verhoudings met Hom en ander. Wees asseblief daar vir Hom en mekaar. O ja, skakel jou (nie-)sosiale media 'n slag ook af.